CELEX: 62012TN0164
Language: et
Date: 2012-04-10 00:00:00
Title: Kohtuasi T-164/12: 10. aprillil 2012 esitatud hagi — Alstom jt versus komisjon

9.6.2012   
            
            
               ET
            
            
               Euroopa Liidu Teataja
            
            
               C 165/32
            
         10. aprillil 2012 esitatud hagi — Alstom jt versus komisjon
   (Kohtuasi T-164/12)
   2012/C 165/54
   Kohtumenetluse keel: inglise
   
      Pooled
   
   
      Hagejad: Alstom (Levallois Perret, Prantsusmaa); Alstom Holdings (Levallois Perret); Alstom Grid SAS (Pariis, Prantsusmaa); ja Alstom Grid AG (Oberentfelden, Šveits) (esindajad: advokaat J. Derenne, Solicitor N. Heaton, Solicitor P. Chaplin ja Solicitor M. Farley)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 26. jaanuari 2012. aasta kirjades nr D/2012/006840 ja nr D/2012/006863 sisalduv otsus edastada High Court of England and Wales’ile teatavad dokumendid, mille olid komisjonile esitanud hagejad (või nende eelkäijad) uurimise käigus juhtumis COMP/F/38.899 — Gaasisolatsiooniga jaotusseadmed (ELT 2008 C 5, lk 7);
            
         
               —
            
            
               mõista hagejate kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitab hageja kolm väidet.
   
               1.
            
            
               Esimene väide, et kõnealuste dokumentide edastamine High Court of England and Wales’ile:
               
                           —
                        
                        
                           sisaldab faktiviga ning toob kaasa niisugustes dokumentides sisalduvate leebema kohtlemise üksikasjade avalikuks tulemise, mis ELL artikli 4 lõiget 3 rikkudes võib kahjustada Euroopa Liidu huve ning sekkuda tema toimimisse ja sõltumatusesse, täpsemalt kahjustades komisjoni leebema kohtlemise üldist tõhusust, mis on ülimalt tähtis komisjoni suutlikkusele viia ellu oma ülesanne ELTL artikli 101 rakendamisel;
                        
                     
                           —
                        
                        
                           rikub üldpõhimõtet õiguse kohta olla ära kuulatud ning täpsemalt koostööteatise (1) § 26, kuna komisjon ei küsinud asjaomaste äriettevõtete nõusolekut avaldada niisugustes dokumentides sisalduvaid üksikasju leebema kohtlemise kohta;
                        
                     
                           —
                        
                        
                           rikub ELTL artiklist 296 tulenevat komisjoni põhjendamiskohustust, kuna ta vaikimisi lükkas ilma igasuguse põhjendamiseta tagasi hagejate kaebuse, et kõnealuste dokumentide teatavad osad sisaldavad leebema kohtlemise üksikasju.
                        
                     
         
               2.
            
            
               Teine väide, et otsus tuleks tühistada, kuna:
               
                           —
                        
                        
                           kõnealustes dokumentides sisalduva konfidentsiaalse teabe edastamine High Court of England and Wales’ile selleks, et seda kasutada Inglismaal toimuvas menetluses, ei saa olla õigustatud ELL artikli 4 lõike 3 alusel, kuivõrd sellise teabe avalikustamine vähendab ettevõtete valmisolekut tulevikus komisjoniga tema uurimistes koostööd tegemast ning seeläbi sekkub komisjoni võimekusse rakendada konkurentsiõigust;
                        
                     
                           —
                        
                        
                           kõnealustes dokumentides sisalduva konfidentsiaalse teabe edastamine High Court of England and Wales’ile, kui see kohus on komisjonile sõnaselgelt teatanud, et ta kavatseb selle teabe avalikustada usaldusisikute ringi kuuluvatele kolmandatele isikutele, rikub koostööteatise § 25;
                        
                     
                           —
                        
                        
                           usaldusisikute ringi pakutud kaitse jääb antud juhul alla ELTL artiklis 339 ja koostööteatise § 25 nõutud standarditele. Kõnealustes dokumentides sisalduva konfidentsiaalse teabe edastamine High Court of England and Wales’ile rikub seega komisjoni nendest põhimõtetest tulenevaid kohustusi.
                        
                     
         
               3.
            
            
               Kolmas väide, et otsus edastada kõnealused dokumendid High Court of England and Wales’ile rikub proportsionaalsuse põhimõtet, kuna komisjoni puhul ei olnud ei kohane ega vajalik niisuguste dokumentide konfidentsiaalset versiooni koos kõigi lisadega edastada High Court of England and Wales’ile, isegi kui lisad ei olnud asjakohased põhiküsimuses, mida High Court of England and Wales peab lahendama ning Üldkohus on oma otsuses kohtuasjas T-121/07 eemaldanud kõik viited nende dokumentide sisule.
            
         
      (1)  Komisjoni teatis komisjoni ja ELi liikmesriikide kohtute vahelise koostöö kohta Euroopa Ühenduse asutamislepingu artiklite 81 ja 82 kohaldamisel (ELT 2004 C 101, lk 54).